ไฟแนนเชียลไดเจสต์
ตลท.เปิดบริการระบบรับส่งข้อมูลใหม่ 1 พ.ค.
27 เม.ย. 2555

ตลท.เปิดบริการระบบรับส่งข้อมูลใหม่ 1 พ.ค. 
นายบดินทร์ อูนากูล รองผู้จัดการ สายงานบริการหลังการซื้อขายหลักทรัพย์ ตลาดหลักทรัพย์แห่งประเทศไทย (ตลท.) เปิดเผยว่า ตั้งแต่วันที่ 1 พ.ค. 2555 นี้เป็นต้นไป ตลท.พร้อมให้บริการงานรับฝากหลักทรัพย์ผ่านระบบ Thai Depository Portal ช่องทางการรับส่งข้อมูลรายละเอียดและการแจ้งข่าวการปิดสมุดทะเบียนเพื่อจ่ายดอกเบี้ยและเงินปันผลสำหรับตราสารหนี้และกองทุนรวมที่ฝากอยู่ในระบบ Scripless ระหว่างศูนย์รับฝากหลักทรัพย์ฯ และผู้ให้บริการนายทะเบียนด้วยระบบอิเล็กทรอนิกส์ ให้กับสถาบันการเงินที่ทำหน้าที่เป็นนายทะเบียนตราสารหนี้และกองทุนรวม
ทั้งนี้ ระบบงานดังกล่าวจะเน้นเพิ่มมาตรฐานด้านความปลอดภัยในการรับส่งข้อมูล ช่วยลดความเสี่ยงและขั้นตอนการดำเนินงาน เพื่อสร้างความเชื่อมั่นให้สมาชิก ผู้ถือหุ้น และผู้เกี่ยวข้อง
‘วิเชฐ’ ทิ้งเก้าอี้ประธาน จนท.บริหาร SF
บริษัท สยามฟิวเจอร์ดีเวลอปเมนท์ (SF) แจ้งว่า นายวิเชฐ ตันติวานิช ได้ลาออกจากตำแหน่งประธานเจ้าหน้าที่บริหาร เนื่องจากติดภารกิจทางด้านการพัฒนาการศึกษากับทางมหาวิทยาลัยแห่งหนึ่ง แต่นายวิเชฐยังคงดำรงตำแหน่งเป็นกรรมการของบริษัทต่อไป ทั้งนี้มีผลตั้งแต่วันที่ 1 พ.ค. 2555 เป็นต้นไป
LIVE ตั้งบริษัทย่อยทำทีวีดาวเทียม
คณะกรรมการบริษัท ไลฟ์ อินคอร์ปอเรชั่น (LIVE) อนุมัติให้จัดตั้งบริษัทย่อยชื่อ ไทยไชโย ทีวี ผลิตรายการโทรทัศน์ดาวเทียม โดยบริษัทถือหุ้นทั้งหมด 100%